סמליל החברה עד 2020
חלות של מאפיות אנג'ל ממתינות לקונים
מאפיית אנג'ל, בית וגן, 1955
**מאפיות אַנְגֶּ'ל** היא מאפייה תעשייתית, אחת מהגדולות בישראל. החברה נוסדה בשנת 1927 בירושלים על ידי סלומון אנג'ל, שהיה סוחר בדלק ובתבואה. המאפייה פעלה בשכונת בית וגן בירושלים עד שנת 1958, שבה הועתקה למשכנה הנוכחי בגבעת שאול.

המאפייה נמצאת בבעלותה של חברת "שלמה א. אנג'ל בע"מ" - חברה ציבורית משנת 1984 הנסחרת בבורסה לניירות ערך בתל אביב. בעלי המניות הגדולים בה הם יצרנית הקמח הגדולה בישראל, טחנות קמח שטיבל ושניים מנכדיו של סלומון אנג'ל: ירון אנג'ל ויגאל חיאט. החברה מעסיקה כ-1,000 עובדים במפעליה השונים וצי של כ-180 משאיות המשמשות להפצת מוצרי המאפה לרשתות השיווק ולמרכולים ברחבי הארץ.

היסטוריה
--------

משפחת אנג'ל, בראשות שלמה (סלומון), הייתה משפחת סוחרים בארץ ישראל שלפני קום המדינה זה מספר דורות, אשר ייבאה מארצות רחוקות: קנדה, ארצות הברית ואוסטרליה. אחד המוצרים העיקריים שייבאה היה קמח. אנג'ל היה הספק העיקרי של קמח למאפייה בבעלות זוג שותפים יהודים ירושלמים ב-1923. כעבור מספר שנים נכנסה המאפייה לחובות וב-1927 אנג'ל הסכים להמיר חוב הבעלים בהעברת הבעלות על המאפייה לידיו ואז למעשה הוקמה מאפיית אנג'ל הראשונה בשכונת בית וגן שבירושלים. בשנת 1957 התאגדה פעילות המאפייה כחברה פרטית.

ב-1958 עברה המאפייה למשכנה בשכונת גבעת שאול בירושלים, בסמוך למתחרה מאפיית ברמן.

ב-1984 הונפקה החברה בבורסה תחת השם: "שלמה א. אנג'ל בע"מ". באותה שנה נכנסה המאפייה לראשונה לתחום הקונדיטוריה ומוצרי מאפה, והקימה רשת חנויות ארצית של דברי מאפה.

ב-1995 הוקמה מאפייה חדשה לאנג'ל בלוד, וב-1997 רכשה את **מאפיית אחדות** בתל אביב.
ב-1999 רכשה אנג'ל את מאפיית **טוב טעם** בנתיבות והפכה אותו למפעלה באזור הדרום.

בשנת 2000 רכשה אנג'ל את **בית מאפה לדוגמה** המתמחה באפיית מוצרים לאירועים ובתי מלון. בשנת 2001 רכשה 50% בעלות על **מאפיית אורנים** שבכפר החורש והפכה אותו למפעלה באזור הצפון. ב-2002 רכשה החברה את **מאפיית אילת** המתמחה בייצור לחמים חצי אפויים, ולאחר מכן הקימה את מפעל העוגות בבית שמש.

ב-2005 רכשה את המותג והסוד העסקי של **פיתות שמשון**, וב-2008 רכשה את **מאפיית לחם חי**.

ב-2008 נכנסה אנג'ל לתחום תחליפי הלחם ורכשה את המותג **קליליות** המתמחה בכך.

ב-2014 החלה המאפייה למכור את מוצריה לשוק האמריקאי, באמצעות החברה הבת Angel North America Inc. כשהוקמה מאפייה ראשונה מעבר לים, בניו ג'רזי, ארצות הברית, שעיקר פעילותה ייצור ומכירת פיתות תחת המותג "Angel's Bakery".

ב-2019 מכרה המאפייה את פעילות ייצור העוגות והמאפים למאפיית שפיצר שקנתה את המפעל בבית שמש בעקבות הפסדים כספיים.

באוגוסט 2021 נחתמה עסקת מכירת שטח המאפייה בגבעת שאול, תמורת כ-400 מיליון ש"ח, לקבוצת משקיעים, לשם הקמת פרויקט נדל"ן למגורים, מסחר ותעסוקה. פינוי השטח צפוי להתבצע עד לפברואר 2024. המאפייה צפויה להמשיך לייצר מוצרים במפעלים האחרים שלה בנתיבות, בלוד ובכפר החורש.

במרץ 2023 חתמה החברה על הסכם לרכישת יתרת הבעלות על מאפיית אורנים, והרכישה הושלמה ביולי 2023.

כיום יש לחברה ארבע מאפיות לחם: בירושלים, בלוד, בנתיבות ובכפר החורש, והיא בעלת נתח שוק הלחם הגדול בישראל. בנוסף מפעילה החברה 17 סניפי מכירות ברחבי ישראל. לחברה מאפייה נוספת בניו ג'רזי, המייצרת מוצרים המותאמים לשוק האמריקאי. בנוסף למכירת לחמים מתוצרתה החברה משווקת ומוכרת מוצרי מאפה מתוקים (עוגות ועוגיות) ומלוחים שאותם היא רוכשת מספקים שונים. בשנת 2022 היו כ-26% מכלל מכירות החברה של מוצרים תחת פיקוח מחירים של משרד הכלכלה והתעשייה.

נושאי משרה
----------

למייסד שלמה (סלומון) אנג׳ל הצטרפו לניהול החברה במהלך השנים שלושת בניו: אברהם, דני ועובדיה, ולאחר פטירתם של סלומון ושלושת הבנים, עבר הניהול לדור השלישי, כיום מנכ"ל החברה הוא נכדו של סלומון, ירון אנג'ל.

באפריל 2023 מונה עמר בר-לב ליו"ר דירקטוריון החברה.

#### קרטל הלחם

באוגוסט 2012 הגישה רשות ההגבלים העסקיים כתב אישום נגד מנכ"ל המאפייה, ירון אנג'ל, על חלקו ב"קרטל הלחם" - הסדר כובל לתיאום מחירי הלחם בין ראשי מאפיות אנג'ל, מאפיית ברמן ומאפיית דוידוביץ'. במסגרת הסדר טיעון נדון אנג'ל לחמישה חודשי מאסר וקנס של 300 אלף ש"ח, ונאסר עליו לכהן כדירקטור בחברה ציבורית במשך 5 שנים. על מאפיות אנג'ל הוטל קנס של 1.4 מיליון ש"ח. בהחלטה חריגה, הדירקטוריון של מאפיות אנג'ל החליט שהמנכ"ל, ירון אנג'ל, ימשיך לנהל את החברה מהכלא, כיוון שאין זה מעשי למצוא ממלא מקום לתפקיד המנכ"ל לתקופה כל כך קצרה.

#### חרם צרכנים בציבור החרדי

 ערך מורחב – **החרם על מאפיית אנג'ל**  

ב-4 במאי 2023 השתתף יו"ר הדירקטוריון, עמר בר-לב, בהפגנה למען שיוויון בנטל שהתקיימה בבני ברק ברחוב סמוך לביתו הרב גרשון אדלשטיין. בתגובה לכך הכריזו גורמים בציבור החרדי על חרם צרכנים על המאפייה עד שיפוטר בר לב. חלק מזכייני החברה במגזר החרדי התנתקו מהרשת והחליפו מיתוג.

עיקר הצריכה של המגזר החרדי הוא לחם וחלות בפיקוח. מאפיות לא ממש מרוויחות ממוצרים בפיקוח ולכן מאפיית אנג'ל לא נפגעה מהחרם, כפי שהחרדים קיוו שיקרה. נוסף לכך, בזמן החרם החרדי מאפיית אנג'ל נהנתה ממכירת לחמים יקרים לא בפיקוח למגזר החילוני שתמך בה. 

החרם נגמר ב-4 ביוני ביוזמת נשיא המדינה יצחק הרצוג.
. מספר ימים לאחר פטירתו של הרב אדלשטיין, עמר בר-לב וירון אנג'ל, מנכ"ל החברה, הגיעו לניחום אבלים ומסרו לבני משפחת אדלשטיין מכתב התנצלות.

השלכות החרם על החברה: החברה הגדילה את הכנסותיה וכן את הרווח הנקי, אם כי בחלק מהאזורים החרדיים חלה ירידה במכירות.

קישורים חיצוניים
----------------

ויקישיתוף מדיה וקבצים בנושא **מאפיית אנג'ל** בוויקישיתוף
* אתר האינטרנט הרשמי של מאפיית אנג'ל
* חלוצי התעשייה בישראל-דני אנג'ל סיפורה של משפחת אנג'ל, סרטון באתר יוטיוב
* 

* שלמה א. אנג'ל בע"מ, באתר הבורסה לניירות ערך בתל אביב

* שלמה א. אנג'ל בע"מ, באתר "מאיה"
* שי דורון. "מפעל החיים של דני אנג'ל". *מקור ראשון*. 14 בינואר 2009
* דיאנה בחור ניר, "בלחם יקבלו אותך באהבה רק אם אתה מפסיד. להרוויח לא ייתנו לך", באתר כלכליסט, 30 באפריל 2015
* אילנית חיות, ‏"מאפיית אנג'ל מרוויחה גרושים על מחזור של 130 מיליון שקל", באתר גלובס, 30 במאי 2016

הערות שוליים
------------

1. ↑  נורית קדוש, מחירי הקמח עולים? צמיחה במכירות מאפיית אנג'ל ב־2021, באתר כלכליסט, 17 במרץ 2022
2. 1 2 3 4 5  מאפיות אנג'ל: נתונים כספיים באתר מאי"ה.
3. ↑  לפי בדיקת כלכלני דן אנד ברדסטריט, נכון ל-24/07/2007.
4. ↑  נורית קדוש, כלכליסט, מאפיית אנג'ל מוכרת את פעילות ייצור העוגות והמאפים, באתר ynet, 19 בנובמבר 2019
5. ↑  שלומית צור, נדל"ן במקום לחם: משפחת אנג'ל מוכרת את שטח המאפייה בירושלים ב-400 מיליון שקל, באתר כלכליסט, 26 באוגוסט 2021
6. ↑  רכישת מניות של חברת אורנים מאפיה איזורית בע"מ, באתר "מאיה", 9 במרץ 2023
7. ↑  השלמת רכישת המניות של חברת אורנים מאפיה איזורית בע"מ, באתר "מאיה", 3 ביולי 2023
8. ↑  אורנה יפת, עמר בר לב מונה ליו"ר דירקטוריון מאפיית אנג'ל, באתר כלכליסט, 24 באפריל 2023
9. ↑  קרטל הלחם: ירון אנג'ל, מנכ"ל מאפיית אנג'ל, נשלח ל-5 חודשי מאסר, באתר כלכליסט, 25 בפברואר 2018
10. ↑  אמיר רוזנבאום, רק בישראל: דירקטוריון אנג'ל החליט - המנכ"ל ימשיך לנהל את החברה מהכלא, באתר כלכליסט, 29 במרץ 2018
11. ↑  חנן גרינווד, החרם החרדי על מאפיית אנג'ל: בוטלה הזמנת הענק שתוכננה לקראת אירועי ל"ג בעומר במירון, באתר ישראל היום
12. ↑  מאיר גלבוע, מאפיית אנג'ל נאבקת בחרם החרדי: הסתרת הלוגו ומבצעים מופרכים, באתר בחדרי חרדים, 19 במאי 2023
13. ↑  מאיר גלבוע, תיעוד: הזכיין של אנג'ל ממתג את הסניף מחדש, באתר בחדרי חרדים, 22 במאי 2023
14. ↑  נווית זומר, בלי התנצלות ובלי לחם: כך נכשל החרם החרדי על מאפיית אנג'ל, באתר ynet, 16 במאי 2023
15. ↑  אנה ברסקי, ‏כיצד הוביל הנשיא הרצוג לסיום המשבר בין מאפיית אנג'ל לחרדים?, באתר מעריב אונליין, 4 ביוני 2023
16. ↑  יקי אדמקר‏, אחרי החרם - אנג'ל התנצלה בפני החרדים: "מצטערים מעומק הלב", באתר וואלה!‏, 4 ביוני 2023
17. ↑  החרם החרדי נגד מאפיית אנג'ל הצליח? "הייתה השפעה על הכנסות החברה" - וואלה! חדשות, באתר וואלה!, ‏2023-08-31;  
שלמה א. אðג'ל בע"מ - 2023 דוח חצי שðתי לתקופה של שישה חודשים שהסתיימה ביום 30 ביוðי, 2023, באתר "[[מאיה (הודעות לבורסה)|]]"